**Predkladacia správa**

 Na základe medializovaných informácií ohľadom dôvodného podozrenia zákazu zastúpenia pri hlasovaní poslancom Národnej rady Slovenskej republiky rokoval 16. júna 2016 Mandátový a imunitný výbor Národnej rady Slovenskej republiky.

 Bodom programu výboru bol postup poslankyne Národnej rady Slovenskej republiky Martiny Šimkovičovej pri hlasovaní na rokovacom dni 4. schôdze Národnej rady Slovenskej republiky 24. mája 2016.

 Ako podklad na rozhodovanie Mandátového a imunitného výboru Národnej rady Slovenskej republiky boli pripravené materiály:

Videonahrávka z rokovacieho dňa Národnej rady Slovenskej republiky 24. mája 2016 (hlasovanie o 17.00 hod.)

Výstup z log. systému hlasovacej jednotky poslanca Rastislava Holúbeka

Prepis zvukového záznamu

Výpis z hlasovania k parlamentnej tlači č. 83

 Na základe uvedených materiálov Mandátový a imunitný výbor Národnej rady Slovenskej republiky začal podľa §136 ods. 3 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov disciplinárne konanie voči Martine Šimkovičovej poslankyni Národnej rady Slovenskej republiky z dôvodu podozrenia z porušenia zákazu zastúpenia pri hlasovaní. Súčasne požiadal predsedu výboru zabezpečiť vyžiadanie stanoviska menovanej poslankyne k prijatému uzneseniu (Uznesenie č. 8 zo 16. júna 2016).

 Poslankyni Národnej rady Slovenskej republiky bolo doručené uznesenie výboru o začatí disciplinárneho konania.

 Na rokovanie 5. schôdze Mandátového a imunitného výboru Národnej rady Slovenskej republiky dňa 21. júna 2016 bola prizvaná pani poslankyňa Martina Šimkovičová, aby sa vyjadrila k začatiu disciplinárneho konania.

 Poslankyňa Národnej rady Slovenskej republiky Martina Šimkovičová na rokovaní výboru priznala, že pri hlasovaní 24. mája 2016 o 17.00 hod. k parlamentnej tlači č. 83 hlasovala za poslanca Rastislava Holúbeka.

 Na základe týchto skutočností výbor skonštatoval, že poslankyňa Národnej rady Slovenskej republiky Martina Šimkovičová pri hlasovaní na rokovacom dni 4. schôdze Národnej rady Slovenskej republiky 24. mája 2016 porušila zákaz zastúpenia pri hlasovaní podľa § 39 ods. 6 v spojení s § 135 písm. b) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a odporučil Národnej rade Slovenskej republiky podľa § 139 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov udeliť pokarhanie a pokutu vo výške 1.000 € poslankyni Národnej rady Slovenskej republiky Martine Šimkovičovej.

 (Uznesenie č. 9 z 21. júna 2016).

 Návrh na uznesenie Národnej rady Slovenskej republiky je súčasťou predloženého návrhu.